CELEX: 62016CN0489
Language: sk
Date: 2016-09-09 00:00:00
Title: Vec C-489/16: Žaloba podaná 9. septembra 2016 – Európska komisia/Luxemburské veľkovojvodstvo

7.11.2016   
            
            
               SK
            
            
               Úradný vestník Európskej únie
            
            
               C 410/9
            
         Žaloba podaná 9. septembra 2016 – Európska komisia/Luxemburské veľkovojvodstvo
   (Vec C-489/16)
   (2016/C 410/10)
   Jazyk konania: francúzština
   
      Účastníci konania
   
   
      Žalobkyňa: Európska komisia (v zastúpení: J. Hottiaux, G. von Rintelen, splnomocnení zástupcovia)
   
      Žalovaný: Luxemburské veľkovojvodstvo
   
      Návrhy žalobkyne
   
   
               —
            
            
               určiť, že Luxemburské veľkovojvodstvo si tým, že najneskôr do 16. júna 2015 neprijalo všetky zákony, iné právne predpisy a správne opatrenia potrebné na dosiahnutie súladu so smernicou Európskeho parlamentu a Rady 2012/34/EÚ z 21. novembra 2012 , ktorou sa zriaďuje jednotný európsky železničný priestor [Ú. v. EÚ L 343, 2012, s. 32], alebo v každom prípade tým, že neoznámilo tieto ustanovenia Komisii, nesplnilo povinnosti, ktoré mu vyplývajú z článku 64 ods. 1 prvého pododseku uvedenej smernice,
            
         
               —
            
            
               uložiť Luxemburskému veľkovojvodstvu v súlade s článkom 260 ods. 3 ZFEÚ povinnosť zaplatiť penále vo výške 8 710 eur za každý deň odo dňa vyhlásenia rozsudku v tejto veci z dôvodu nesplnenia povinnosti oznámiť opatrenia prijaté na prebratie smernice 2012/34/EÚ,
            
         
               —
            
            
               zaviazať Luxemburské veľkovojvodstvo na náhradu trov konania.
            
         
      Žalobné dôvody a hlavné tvrdenia
   
   Lehota na prebratie smernice uplynula 16. júna 2015.
   Z jednotlivých odpovedí Luxemburského veľkovojvodstva, najmä z odpovedi na odôvodnené stanovisko vyplýva, že Luxemburské veľkovojvodstvo vyše rok po uplynutí lehoty na prebratie, ktorú stanovila smernica, neprijalo požadované opatrenia.
   Stanovenie sankcie podľa článku 260 ods. 3 ZFEÚ vychádza z troch kritérií uplatnených v článku 260 ods. 2 ZFEÚ, a síce zo závažnosti nesplnenia povinnosti, z dĺžky jeho trvania a z potreby zabezpečiť odradzujúci účinok sankcie s cieľom zabrániť ďalšiemu neplneniu povinnosti.